ROZHODNUTIE KOMISIE
z 3. októbra 2006,
ktorým sa mení a dopĺňa rozhodnutie 2005/710/ES, pokiaľ ide o určité ochranné opatrenia v súvislosti s podozrením na vysoko patogénnu vtáčiu chrípku v Rumunsku
[oznámené pod číslom K(2006) 4321]
(Text s významom pre EHP)
(2006/689/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 91/496/EHS z 15. júla 1991 stanovujúcu princípy, ktoré sa týkajú organizácie veterinárnych kontrol zvierat vstupujúcich do Spoločenstva z tretích krajín a ktorou sa menia a dopĺňajú smernice 89/662/EHS, 90/425/EHS a 90/675/EHS (1), a najmä na jej článok 18 ods. 7,
so zreteľom na smernicu Rady 97/78/ES z 18. decembra 1997, ktorou sa stanovujú zásady organizácie veterinárnych kontrol výrobkov, ktoré vstupujú do Spoločenstva z tretích krajín (2), a najmä na jej článok 22 ods. 6,
keďže:
(1)
Z dôvodu výskytu ohniska vtáčej chrípky spôsobenej vysoko patogénnym vírusovým kmeňom H5N1 v decembri 2003 v juhovýchodnej Ázii Komisia prijala niekoľko ochranných opatrení v súvislosti s týmto ochorením, najmä rozhodnutie Komisie 2005/710/ES z 13. októbra 2005, pokiaľ ide o určité ochranné opatrenia v súvislosti s vysoko patogénnou vtáčou chrípkou v Rumunsku (3).
(2)
V rozhodnutí 2005/710/ES sa ustanovuje, že členské štáty majú pozastaviť dovoz živej hydiny, vtákov nadradu bežce, chovnej a voľne žijúcej pernatej zveri a násadových vajec uvedených druhov a určitých iných výrobkov z vtákov z celého územia Rumunska.
(3)
Rumunsko nedávno predložilo Komisii ďalšie informácie o situácii v súvislosti s vtáčou chrípkou v tejto krajine, z ktorých vyplýva, že od 7. júna 2006 nebol zistený výskyt žiadnych ďalších ohnísk uvedeného ochorenia.
(4)
Vzhľadom na uvedené informácie je vhodné obmedziť pozastavenie dovozu ustanovené v rozhodnutí 2005/710/ES na určité oblasti Rumunska, ktoré sú stále vystavené priamemu riziku ochorenia.
(5)
Rozhodnutie 2005/710/ES by sa preto malo zodpovedajúcim spôsobom zmeniť a doplniť.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
PRIJALA TOTO ROZHODNUTIE:
Článok 1
Príloha k rozhodnutiu 2005/710/ES sa nahrádza textom prílohy k tomuto rozhodnutiu.
Článok 2
Členské štáty bezodkladne prijmú opatrenia potrebné na dosiahnutie súladu s týmto rozhodnutím a uverejnia tieto opatrenia. Bezodkladne o tom informujú Komisiu.
Článok 3
Toto rozhodnutie je určené členským štátom.
V Bruseli 3. októbra 2006